Regjistrimet për kujdesin shëndetësor
Shtëpia e Bardhë thotë se përmirësimet në faqen e internetit të programit kanë rritur ndjeshëm numrin e regjistrimeve
Shumica e amerikanëve përfitojnë sigurim shëndetësor përmes punës së tyre. Por, pavarësisht se është e punësuar, Marcela Gonzalez nuk ka sigurim shëndetësor. Ajo po kërkon ndihmë në një klinikë të Hjustonit, pjesë e një organizate jo-fitimprurëse. Faqja e internetit e ligjit të ri të kujdesit shëndetësor ka patur shumë probleme që nga fillimi i saj në tetor dhe zonja Gonzalez nuk ishte në gjendje të regjistrohej në ndonjë plan sigurimi herën e parë që tentoi. Por këmbëngulja në fund rezultoi e dobishme. Irma Pettway, e cila ka ndihmuar zonjën Gonzalez gjatë aplikimit të saj, thotë se aplikuesit gjithashtu kanë nevojë për ndihmë për të kuptuar fjalë të ndryshme të zhargonit të sigurimeve. Kjo është diçka e nevojshme sepse shumë njerëz të varfër që klinikat ndihmojnë nuk kanë pasur asnjëherë sigurim shëndetësor, thotë drejtoresha e marketingut e organizatës, Marisa Ponti. Por republikanët e opozitës thonë se programi po bën që kompani të sigurimeve të përjashtojnë mijëra njerëz nga planet e tyre aktuale dhe se do të rezultojë shumë i shtrenjtë. Kryetari i Dhomës së Përfaqësuesve John Boehner thotë se programi i ri duhet të anulohet. Marisa Ponti thotë se ligjit të ri, pavarësisht problemeve të shfaqura, duhet t'i jepet një shans. Por ligji i kujdesit shëndetësor mund të përballet me një sfidë edhe më të madhe nëse nuk regjistrohen të rinj e njerëz të shëndetshëm mjaftueshëm për të kompensuar koston e sigurimit për të varfrit dhe të sëmurët kronikë. Një sondazh i publikuar nga Instituti i Harvardit për Politikat tregon se 57 për qind e amerikanëve mes moshës 18 dhe 29 vjeçare nuk janë dakord me ligjin. Megjithatë, Presidenti Obama mbetet i bindur se numri i të rinjve të regjistruar do të jetë i lartë përpara afatit në fund të muajit mars, vitin e ardhshëm.